Keskittymiä käsittelevän neuvoa-antavan komitean 19. lokakuuta 2001 pidetyssä 102. kokouksessa antama lausunto asiaan COMP/M.2416 - Tetra Laval/Sidel liittyvästä alustavasta päätösluonnoksesta (ETA:n kannalta merkityksellinen teksti)



Virallinen lehti nro C 039 , 13/02/2004 s. 0003 - 0004



Keskittymiä käsittelevän neuvoa-antavan komitean 19. lokakuuta 2001 pidetyssä 102. kokouksessa antama lausunto asiaan COMP/M.2416 - Tetra Laval/Sidel liittyvästä alustavasta päätösluonnoksesta (2004/C 39/03) (ETA:n kannalta merkityksellinen teksti) 1. Neuvoa-antava komitea on komission kanssa samaa mieltä siitä, että ilmoitettu toimenpide muodostaa EY:n sulautuma-asetuksen 3 artiklan 1 kohdan b alakohdassa ja ETA-sopimuksen 57 artiklassa tarkoitetun keskittymän. 2. Neuvoa-antava komitea on komission kanssa samaa mieltä siitä, että ilmoitetulla toimenpiteellä on EY:n sulautuma-asetuksen 1 artiklan 2 kohdassa tarkoitettu yhteisönlaajuinen ulottuvuus. 3. Neuvoa-antavan komitean enemmistö on komission kanssa samaa mieltä siitä, että PET- ja kartonkipakkausjärjestelmät kuuluvat erillisille mutta toisiaan hyvin lähellä oleville markkinoille. Vähemmistö on eri mieltä. 4. Neuvoa-antavan komitean enemmistö on komission kanssa samaa mieltä siitä, että markkinat olisi segmentoitava laitetasolla (kartonkipakkauskoneet tai PET-täyttökoneet) a) aseptisiin ja b) ei-aseptisiin pakkausjärjestelmiin sekä pakkauksen loppukäytön mukaan (erityisesti herkät tuotteet). Vähemmistö on eri mieltä. 5. Neuvoa-antava komitea on komission kanssa samaa mieltä siitä, että PET-pakkausalalla voidaan erottaa seuraavat merkitykselliset tuotemarkkinat: - matalakapasiteettiset venytyspuhallusmuovauskoneet (SBM-koneet), - suurikapasiteettiset venytyspuhallusmuovauskoneet (SBM-koneet), - sulkutekniikat, myös monikerros-, plasma-, sulkupäällyste- ja yksikerrostekniikat, - aseptiset PET-täyttökoneet, - ei-aseptiset PET-täyttökoneet, - PET-aihiot, jotka jaetaan vakio- ja sulkuaihioihin. 6. Neuvoa-antava komitea on komission kanssa samaa mieltä siitä, että kartonkipakkausalalla voidaan erottaa seuraavat merkitykselliset tuotemarkkinat: - aseptiset kartonkipakkauskoneet, - aseptiset kartonkipakkaukset, - ei-aseptiset kartonkipakkauskoneet, - ei-aseptiset kartonkipakkaukset. 7. Neuvoa-antava komitea on komission kanssa samaa mieltä siitä, että ETA-alue muodostaa kaikkien edellä mainittujen tuotteiden merkitykselliset maantieteelliset markkinat. 8. Neuvoa-antava komitea on komission kanssa samaa mieltä siitä, että ilmoitettu toimenpide johtaa määräävän markkina-aseman syntymiseen PET-pakkauslaitemarkkinoilla, erityisesti herkkien tuotteiden tuotesegmenteillä käytettyjen SBM-koneiden markkinoilla ETA-alueella. 9. Neuvoa-antavan komitean enemmistö on komission kanssa samaa mieltä siitä, että ilmoitettu toimenpide vahvistaa määräävää markkina-asemaa aseptisten kartonkipakkauslaitteiden ja aseptisten kartonkipakkausten markkinoilla ETA-alueella. 10. Neuvoa-antavan komitean vähemmistö haluaa kuitenkin korostaa epäilevänsä edelleen, ovatko vipuvaikutusteoriaa tukevat todisteet riittäviä. 11. Neuvoa-antavan komitean enemmistö on komission kanssa samaa mieltä siitä, että osapuolten 9. lokakuuta 2001 esittämät sitoumukset eivät poista kaikkia edellä kuvattuja ja luonnospäätöksessä esitettyjä, ilmoitetusta toimenpiteestä aiheutuvia kilpailuongelmia. 12. Vähemmistö on eri mieltä, sillä se katsoo, että esitetyt kaksi luovutussitoumusta poistavat kaikki edellä kuvatut ja luonnospäätöksessä esitetyt, ilmoitetusta toimenpiteestä aiheutuvat kilpailuongelmat. 13. Neuvoa-antavan komitean enemmistö on komission kanssa samaa mieltä siitä, että ilmoitettu toimenpide olisi julistettava yhteismarkkinoille ja ETA-sopimuksen toimintaan soveltumattomaksi. Vähemmistö on eri mieltä. 14. Komitea kehottaa komissiota ottamaan huomioon kaikki kokouksen aikana esiin tuodut seikat ja suosittaa lausuntonsa julkaisemista Euroopan unionin virallisessa lehdessä.